《晚春田园杂兴》
宋代·范成大

紫青莼菜卷荷香，玉雪芹芽拔薤长。
自撷溪毛充晚供，短篷风雨宿横塘。
湖莲旧荡藕新翻，小小荷钱没涨痕。
斟酌梅天风浪紧，更从外水种芦根。
胡蝶双双入菜花，日长无客到田家。
鸡飞过篱犬吠窦，知有行商来买茶。
湔裙水满绿苹洲，上巳微寒懒出游。
薄暮蛙声连晓闹，今年田稻十分秋。
新绿园林晓气凉，晨炊蚤出看移秧。
百花飘尽桑麻小，来路风来阿魏香。
三旬蚕忌闭门中，邻曲都无步往踪。
犹是晓晴风露下，采桑时节暂相逢。
污莱一棱水周围，岁岁蜗庐没半扉。
不看茭青难护岸，小舟撑取葑田归。
茅针香软渐包茸，蓬櫑甘酸半染红。
采采归来儿女笑，杖头高挂小筠笼。
海雨江风浪作堆，时新鱼菜逐春回。
荻芽抽笋河魨上，楝子开花石首来。
谷雨如丝复似尘，煮瓶浮蜡正尝新。
牡丹破萼樱桃熟，未许飞花减却春。
雨后山家起较迟，天窗晓色半熹微。
老翁欹枕听莺啭，童子开门放燕飞。
乌鸟投林过客稀，前山烟暝到柴扉。
小童一棹舟如叶，独自编阑鸭阵归。

作者简介：范成大（1126-1193），字至能，号称石湖居士。汉族，平江吴县（今江苏苏州）人。南宋诗人。谥文穆。从江西派入手，后学习中、晚唐诗，继承了白居易、王建、张籍等诗人新乐府的现实主义精神，终于自成一家。风格平易浅显、清新妩媚。诗题材广泛，以反映农村社会生活内容的作品成就最高。他与杨万里、陆游、尤袤合称南宋“中兴四大诗人”。